b'\n_START_ARTICLE_\nBrubaker \xe2\x80\x93 alene mot alle\n_START_SECTION_\nHandling\n_START_PARAGRAPH_\nHenry Brubaker blir ansatt som fengselsdirekt\xc3\xb8r i et statsfengsel. Etter en stund ser han at anstalten er rene slaveriet, og bestemmer seg for \xc3\xa5 rydde opp i forholdene. Han setter i gang en rekke positive reformer innenfor fengselsmilj\xc3\xb8et og avsl\xc3\xb8rer samtidig at det eksisterer utbredt korrupsjon b\xc3\xa5de innenfor og utenfor murene. Hans reformer skaffer ham politiske fiender og han blir massivt motarbeidet. Gjennom endringsprosessen blir ogs\xc3\xa5 uhyrligheter fra fortiden avdekket.\n_START_SECTION_\nPopularitet og \xc3\xb8konomi\n_START_PARAGRAPH_\nBrubaker ble en moderat publikumssuksess i USA hvor den innbrakte $37 millioner. Den havnet p\xc3\xa5 en 19.-plass over de mest innbringende filmene i USA i 1980._NEWLINE_Produksjonskostnadene er estimert til $9 millioner.\n_START_SECTION_\nAnmelderne\n_START_PARAGRAPH_\nDen ble forholdsvis godt mottatt av anmelderne, noe som gjenspeiles i at den har f\xc3\xa5tt 75\xc2\xa0% p\xc3\xa5 Rotten Tomatoes. Den fikk 2,5 av 4 stjerner fra b\xc3\xa5de Roger Ebert og Leonard Maltin. _NEWLINE_Dagbladets og Dagsavisens anmeldere gav den terningkast fire, mens VG gav den terningkast fem.\n_START_SECTION_\nPriser\n_START_PARAGRAPH_\nDen ble tildelt prisen for beste lyd (dialog) av Motion Picture Sound Editors. Den ble nominert til en Oscar i klassen beste manus.\n_START_SECTION_\nAnnet\n_START_PARAGRAPH_\nFilmen ble innspilt i 1979. Opptakene ble gjort i og ved det nedlagte fengselet Junction City Prison i Ohio.'